A méz fantasztikus hatásai szervezetünkre - GyógyfüvesKertem
A méhek háziasítása előtt az igen agresszív és veszélyes vadméhektől kellett eltulajdonítani ezt a finomságot, amit persze nem vettek jó néven a kis szorgosok.
Napjainkban az életmódunk és a táplálkozási szokásaink következtében sokan küzdenek túlsúllyal, ezért például a mézet is igyekeznek kizárni étrendjükből annak magas cukortartalma miatt. Pedig a méz fantasztikus hatásait már kis mennyiségben is kiélvezhetjük, ami nem terheli meg extrém módon a kalóriabevitelünket. (1 teáskanálnyi mézben 30 kcal energia van.)
A méz különféle tápanyagok gazdag tárháza
A tápanyagok széles tárházát tartalmazza, ezzel együtt nyilván nem alapozhatjuk a mézfogyasztásra ezek szervezetünkbe juttatását. Mindamellett hatékony kiegészítő táplálék, melynek hatóanyagaira biztonsággal alapozhatunk.
Igen gazdag tápanyagokban: vitaminokat, ásványi anyagokat, szerves savakat, enzimeket, illóolajokat, aminosavakat (a fehérjék építőkövei) és egyéb bioaktív anyagokat is tartalmaz.
Szénhidráttartalma főleg szőlőcukorból és gyümölcscukorból tevődik össze. Gyümölcscukorban különösen gazdag az akácméz. A gyümölcscukor lassabban szívódik fel, így nem emeli meg túl hirtelen a vércukorszintet, és jobban is édesít.
A sötétebb mézek gazdagabbak ásványi anyagokban, így például az erdei méz, gesztenyeméz. Jelentős a vas-, réz-, mangántartalmuk, de kálium, kalcium és magnézium is jócskán található bennük.
A mézben található ásványi anyagok segítenek a vérképzésben, a csontfejlődésben, a immunrendszer erősítésében.
A szakszerűen tárolt méz (sötét, hűvös helyen, jól záródó üvegedényben) akár két évig is megőrzi vitamintartalmát, bár a vitaminok mennyiségét érdemben nem vethetjük össze a friss zöldségek és gyümölcsök vitamintartalmával. A mézet nem szabad 40 fok fölé melegíteni. A magas szőlőcukortartalmú mézek könnyen ikrásodnak (ez nem a hamisítás jele). Ismét folyóssá tehető a méz, ha 40 fokos vízfürdőbe állítjuk.
A túlhevítéssel elpusztulnak az értékes enzimek, és a vitaminok egy része is elbomlik. Éppen ezért süteményt sütni vagy főzött desszerteket édesíteni sem célszerű vele. Bár kellemes ízét és édesítő értékét így is kiélvezhetjük, értékes anyagaiból sokat elveszítünk a hőhatás miatt.
A méz alkalmazása pozitív eredményt hozhat a legkülönfélébb panaszok esetén
máj és epe betegségei
gyomorfekély, nyombélfekély (ha nem társul gyomorsavtúltengéssel)
endokrin (belső elválasztású) mirigyek működési zavarai
nőgyógyászati bántalmak (külsőleg alkalmazva például sérülések, fertőzések, irritáció esetén)
sebek (vérzés, égés, fagyás)
ekcéma, bőrirritáció, bőrfekély, visszér
húgyúti panaszok, hólyaggyengeség
alvászavarok, álmatlanság (mézes citromfűtea vagy mézes tej)
A méz a gyógyulási folyamatot támogatja szívgyengeség és vesebetegségek esetén.
A méz fogyasztásának ellenjavallatai
Allergiás betegségek esetén kerülendő.
Túlzott gyomorsavtermelés esetén kerülendő, gyomorégést okozhat.
Cukorbetegség esetén szükséges a laboreredmények rendszeres ellenőrzése, az orvosi konzultáció és a mértékletesség.
A belső elválasztású mirigyek bizonyos (általában túlműködéses) betegségeinél orvosi konzultáció szükséges (pl. pajzsmirigytúltengés, nemi mirigyek túlműködése, mellékpajzsmirigy túlműködése, akromelágia, Cushing-szindróma).
Súlyos idegbetegségeknél szintén hátrányos lehet a mézfogyasztás.
A lépesméz a mézek között egy másik kategória, korábban már esett róla szó.
Fontos, hogy jó minőségű mézet vásároljunk. Sajnos a boltok polcain kínált mézek esetében nem lehetünk biztosak a minőségben, például hogy a túlhevítéstől megkímélték az üveg tartalmát. Ha lehetőségünk van rá, keressünk egy megbízható helyi méhészt, így némileg a pénztárcánkat is kímélhetjük, és meggyőződhetünk róla, hogy valóban jól kezelt mézet kapunk.